รัฐบาลไทย-ข่าวทำเนียบรัฐบาล-สธ. เปิดคลินิกลอยน้ำ “ศรีสวัสดิ์โมเดล” แห่งแรกของประเทศไทย หนุนกระแสท่องเที่ยวปลอดภัย
วันเสาร์ที่ 8 ธันวาคม 2561
สธ. เปิดคลินิกลอยน้ํา “ศรีสวัสดิ์โมเดล” แห่งแรกของประเทศไทย หนุนกระแสท่องเที่ยวปลอดภัย
กระทรวงสาธารณสุขเปิดคลินิกลอยน้ํา “ศรีสวัสดิ์โมเดล” แห่งแรกของประเทศไทย รองรับอุบัติเหตุฉุกเฉินทางน้ําในเขื่อนศรีนครินทร์ หนุนกระแสท่องเที่ยวปลอดภัย รองรับนักท่องเที่ยวปีละเกือบ 1 ล้านคน
กระทรวงสาธารณสุขเปิดคลินิกลอยน้ํา “ศรีสวัสดิ์โมเดล” แห่งแรกของประเทศไทย รองรับอุบัติเหตุฉุกเฉินทางน้ําในเขื่อนศรีนครินทร์ หนุนกระแสท่องเที่ยวปลอดภัย รองรับนักท่องเที่ยวปีละเกือบ 1 ล้านคน
วันนี้ (8 ธันวาคม 2561) ศาสตราจารย์คลินิก เกียรติคุณ นายแพทย์ปิยะสกล สกลสัตยาทร รัฐมนตรีว่าการกระทรวงสาธารณสุข ร่วมลงนามบันทึกข้อตกลงความร่วมมือระหว่าง 11 หน่วยงาน ได้แก่ สํานักงานปลัดกระทรวงสาธารณสุข กรมการแพทย์ กรมสนับสนุนบริการสุขภาพ การไฟฟ้าฝ่ายผลิตแห่งประเทศไทย สํานักงานตํารวจแห่งชาติ กรมการท่องเที่ยว กรมเจ้าท่า กรมอุทยานสัตว์ป่าและพันธุ์พืช สถาบันการแพทย์ฉุกเฉินแห่งชาติ เลขาธิการแพทยสภา จังหวัดกาญจนบุรี และโรงพยาบาลกรุงเทพ สนามจันทร์ ในการขับเคลื่อนคลินิกลอยน้ํา“ศรีสวัสดิ์โมเดล” เพื่อพัฒนาระบบบริการสุขภาพ รองรับอุบัติเหตุทางน้ํา และส่งเสริมการท่องเที่ยวที่ปลอดภัย พร้อมตรวจเยี่ยมหน่วยบริการโครงการคลินิกลอยน้ํา “ศรีสวัสดิ์โมเดล” ที่อําเภอศรีสวัสดิ์ จังหวัดกาญจนบุรี และให้สัมภาษณ์ว่า กระทรวงสาธารณสุข เห็นความสําคัญของการจัดตั้งคลินิกลอยน้ํา “ศรีสวัสดิ์โมเดล” รองรับอุบัติเหตุทางน้ํา และส่งเสริมการท่องเที่ยวที่ปลอดภัย จึงได้ทําข้อตกลงร่วมกับหน่วยงานที่เกี่ยวข้องทุกภาคส่วน ในการช่วยเหลือประชาชนและนักท่องเที่ยวที่ประสบอุบัติเหตุหรือเจ็บป่วยฉุกเฉิน เพื่อสร้างความเชื่อมั่นให้กับนักท่องเที่ยว สร้างเสริมแนวคิดจิตอาสาให้กับเจ้าหน้าที่ และสร้างจิตสํานึกความรับผิดชอบแก่ผู้ประกอบการ
ศาสตราจารย์คลินิก เกียรติคุณ นายแพทย์ปิยะสกลกล่าวต่อว่า เขตสุขภาพที่ 5 ได้จัดบริการคลินิกลอยน้ํา “ศรีสวัสดิ์โมเดล” แห่งแรกของประเทศไทย อยู่บนแพลอยน้ําในทะเลสาบเหนือเขื่อนศรีนครินทร์ รองรับอุบัติเหตุทางน้ํา ป่วยฉุกเฉิน และเจ็บป่วยอื่นๆ ให้กับนักท่องเที่ยว สร้างความเชื่อมั่นและดึงนักท่องเที่ยวให้มาเที่ยวเมืองรอง เป็นการหนุนกระแสท่องเที่ยวปลอดภัยของจังหวัดกาญจนบุรี ซึ่งมีแหล่งท่องเที่ยวทางธรรมชาติจํานวนมากส่วนใหญ่เป็นการท่องเที่ยวทางน้ํา จึงเกิดธุรกิจแพที่พัก แพล่อง เครื่องเล่นทางน้ํา รีสอร์ทขนาดกลางและขนาดใหญ่ โดยมีผู้ประกอบการที่เกี่ยวข้องกว่า 140 ราย นักท่องเที่ยวปีละประมาณ 800,000 คน และมีนักท่องเที่ยวประสบอุบัติเหตุทางน้ําและเครื่องเล่นทางน้ําอยู่บ่อยครั้ง ล่าสุดในปี 2561 มีผู้บาดเจ็บ 143 ราย เสียชีวิต 8 ราย
สําหรับคลินิกลอยน้ํา “ศรีสวัสดิ์โมเดล” นอกจากรองรับบริการอุบัติเหตุ เจ็บป่วยฉุกเฉิน เจ็บป่วยทั่วไปยังมีบริการนวดเพื่อสุขภาพ ด้วยทีมแพทย์ พยาบาล สหวิชาชีพ จากโรงพยาบาลท่ากระดาน และทีมอาสาสมัครจากทั่วประเทศ มีอุปกรณ์ช่วยชีวิตบนแพ ได้แก่ เครื่องช่วยหายใจ เครื่องกระตุกหัวใจ ชุดยาและอุปกรณ์ช่วยชีวิตฉุกเฉิน รถเข็น เบาะนอนคนไข้ ยา เวชภัณฑ์ และครุภัณฑ์ทางการแพทย์ มีเรือเร็ว รถพยาบาลฉุกเฉินขั้นสูงรองรับการส่งต่อไปยังโรงพยาบาลแม่ข่าย ดําเนินงานภายใต้กลไกคณะกรรมการพัฒนาคุณภาพชีวิต (พชอ.) เปิดให้บริการในวันศุกร์ เสาร์ อาทิตย์ ซึ่งมีนักท่องเที่ยวเดินทางมาเป็นจํานวนมาก
ด้านนายแพทย์ปานเนตร ปางพุฒิพงศ์ ผู้ตรวจราชการกระทรวงสาธารณสุขเขตสุขภาพที่ 5 กล่าวว่า เขตสุขภาพที่ 5 มีแผนการพัฒนาศักยภาพของคลินิกลอยน้ํา “ศรีสวัสดิ์โมเดล” เพื่อให้เกิดความยั่งยืน 4 ด้าน ดังนี้
1.บุคลากร (Staff) โดยเตรียมทีมแพทย์ พยาบาล จิตอาสามูลนิธิ กู้ภัย ผู้ประกอบการและผู้เกี่ยวข้อง ประสานความร่วมมือเครือข่ายที่มีส่วนร่วมในการดําเนินงาน และสนับสนุนการพัฒนาด้านต่างๆ ของคลินิกลอยน้ําให้ได้มาตรฐาน รวมทั้งเตรียมอุปกรณ์การแพทย์รองรับผู้ป่วยฉุกเฉิน 2.ระบบบริการ (Service) ส่งเสริมป้องกันการเกิดอุบัติเหตุทางน้ํา รักษาพยาบาลผู้ป่วยทั่วไปและผู้ป่วยฉุกเฉิน รวมถึงการรับ-ส่งต่อผู้ป่วยทางน้ํา 3.ศักยภาพของบุคลากร (Skill) พัฒนาหลักสูตรสําหรับกู้ชีพทางน้ําโดยจัดอบรมแพทย์ พยาบาล อาสาสมัคร จิตอาสา และผู้ประกอบการ 4.ระบบ (System) พัฒนาระบบเทคโนโลยีและการสื่อสารระบบข้อมูลที่เชื่อมโยงกับ Data Health Center และระบบประกันสุขภาพ
******************8 ธันวาคม 2561